साफ यू-१९ को तयारी पूरा
अखिल नेपाल फुटबल संघ (एन्फा) ले साफ यू-१९ च्याम्पियनसिप २०२३ आयोजनाको तयारी पूरा भएको जनाएको छ । असोज ४ देखि १३ गतेसम्म दशरथ रंगशालामा सञ्चालन हुने च्याम्पियनसपमा ६ देशले लिगकम नकआउटको आधारमा प्रतिस्पर्धा गर्दैछन् ।
काठमाडौँ — अखिल नेपाल फुटबल संघ (एन्फा) ले साफ यू-१९ च्याम्पियनसिप २०२३ आयोजनाको तयारी पूरा भएको जनाएको छ । असोज ४ देखि १३ गतेसम्म दशरथ रंगशालामा सञ्चालन हुने च्याम्पियनसपमा ६ देशले लिगकम नकआउटको आधारमा प्रतिस्पर्धा गर्दैछन् ।‘सबै तयारी पूरा भएको छ,’ मंगलबार आयोजित पत्रकार सम्मेलनमा एन्फाका प्रवक्ता सुरेश शाहले भने, ‘भुटान र बंगलादेशको टिम आइसकेको छ । बंगलादेश र भारत आज आउँदैछन् । पाकिस्तानी टिम भोलि आउने छ ।’ दुई करोड ७७ लाख ३२ हजार आठ सय रुपैयाँ बजेटको प्रतियोगिताको लागि मैदान मर्मतसंभार तथा टिम व्यवस्थापनका सम्पूर्ण कार्य भइसकेको पनि उनले बताए ।सन् २०१५ मा सुरु भएको पहिलो संस्करणमा घरेलु टिम नेपाल च्याम्पियन भएको थियो । त्यसपछिका संस्करण यू-१८ च्याम्पियनसिपको रुपमा आयोजना गरिएको थियो । भुटानमा भएको दोस्रो संस्करण (२०१७) मा पनि नेपालले उपाधि जितेको थियो । तर, फेरि काठमाडौंमा आयोजित २०१९ मा भने नेपाली टिम समूह चरणबाटै बाहिरिएको थियो । त्यसबेला भारत च्याम्पियन भएको थियो । यू २० को रुपमा गत वर्ष भारतमा भएको च्याम्पियनसिपको ट्रफी भारतले नै कब्जा गरेको थियो ।च्याम्पियनसिप फेरि यू–१९ स्वरुपमा फर्किदा नेपाल, माल्दिभ्स र पाकिस्तान समूह ‘ए’ मा प्रतिस्पर्धा गर्दैछन् । डिफेन्डिङ च्याम्पियन भारत, गत संस्करणको उपविजेता बंगलादेश र भुटान समूह ‘बी’ मा छन् । समूहका शीर्ष दुई टिम सेमिफाइनल प्रवेश गर्नेछन् ।